Kleinert, Dana, poslankyňa NR SR (2024-05-14):
Ďakujem. Vážené poslankyne, vážení poslanci, vážený pán predsedajúci, v minulom týždni nám bol okrem pozmeňovacieho návrhu pána Michelka doručený teda aj nový doplňovací návrh skupiny poslancov SNS. Hneď na začiatku si vás dovoľujem opäť vyzvať, aby ste neodobrili tento návrh. Ak vám záleží na zachovaní tradičnej kultúry, folklóru, na podpore lokálnych umelcov, a ak vám nie je ľahostajná efektívna pomoc s projektom, ktoré u nás podporujú talenty, a zároveň šíria dobré meno Slovenska v zahraničí, prosím, nehlasujte za tento návrh. Už sme tu mnohé týždne jasne faktami ukázali, že fond pre umenie funguje, že ho vieme vylepšiť, a to aj bez toho, aby sme ho úplne zničili, aby sme si spravili hanbu v odbornej obci a tiež teda aj hanbu medzinárodnú. Naozaj na vás apelujeme, prešli sme v ostatných týždňoch ku kompromisného, prišli sme v ostatných týždňoch ku kompromisnému návrhu a neexistuje iný, ako niekoho osobný dôvod, aby sme dali fond do rúk Slovenskej národnej strany a jeho ovládnutiu pár ľuďmi. Vráťme sa teda k týmto debatám a nehlasujte za toto, poslankyne a poslanci SMER-u a HLAS-u. Bol to váš projekt za SMER-u spred desiatich rokov, funguje celoslovensky, odborná obec ho ako systém uznáva, a vy si to chcete nechať bez rozumného dôvodu ukradnúť. V rokovacom poriadku Národnej rady sú definované dva typy návrhov, ktoré môžu poslanci predkladať pri diskusii o legislatívnych návrhoch. Návrh pozmeňovací a doplňovací. Účelom pozmeňovacieho návrhu je zvyčajne zlepšiť, presnejšie definovať alebo odstrániť problematické časti návrhu, napríklad sa menia určité formulácie alebo pravidlá v návrhu zákona tak, aby boli presnejšie alebo efektívnejšie. Doplňovací návrh pridáva nový text do pôvodného návrhu zákona, keď je potrebné do legislatívneho textu zaviesť nové ustanovenie, ktoré nebolo súčasťou pôvodného návrhu, dopĺňa legislatívu o nové aspekty, ktoré neboli pôvodne zahrnuté. Oba typy návrhov musia byť schválené počas legislatívneho procesu v parlamente, aby mohli byť súčasťou konečného textu zákona. Rozhodnutia o prijatí alebo zamietnutí týchto návrhov padajú zvyčajne po diskusiách a hlasovaniach na plenárnych zasadnutiach alebo v príslušných výboroch. Lenže, my sme tu svedkami toho, že tí, čo sa najviac hlásia o slovo pri téme národná kultúra, predložia naozaj planý návrh zákona, ktorého plnú krásu už v čase predkladania vedia, ale utajujú, a napokon ju doplnia cez pofidérne pozmeňováky a doplňováky. Treba sa ale spýtať, rieši táto novela zákona skutočne dôležité veci, ktoré trápia rezort kultúry? Akým spôsobom ide ministerstvo pomáhať ľuďom pôsobiacim v kultúre a umení? Rieši táto novela legitímne kladené otázky na zlepšenie fungovania fondu pre umenie alebo komunikácie komisií so žiadateľmi? Odpoveď viete aj vy veľmi dobre, nerieši. Doplňujúci návrh, ktorý v pléne predniesol poslanec Roman Michelko minulý týždeň, predstavuje s minimálnymi úpravami jeho predchádzajúci pozmeňovací návrh. Pôvodný návrh zahrňoval samostatný paragraf o prechodných ustanoveniach, ktorý v novom doplňujúcom návrhu chýba. Hlavnými zmenami v tomto novom návrhu sú len drobné úpravy v číslovaní textu pôvodného návrhu. Text odôvodnenia v obidvoch návrhoch je takmer identický s výnimkou jednej vety, ktorá sa týka návrhu na zastúpenie jedného člena rady zo strany miest a obcí. Nikto, hádam len predkladatelia pôvodného návrhu vedia, čo doplnením zákona sledovali. Pokiaľ ide o zmeny oproti pôvodnému návrhu, ide hlavne o: a) Doplnenie oblasti podpory o obnovu a modernizáciu infraštruktúry, kultúrnych domov, knižníc a amfiteátrov. Tieto aktivity však ale už fond podporuje, takže ich začlenenie do zákona nie je nevyhnutné. Kto poznáte, ako funguje fond, viete, že naozaj knižnice po celom Slovensku boli inovované aj vďaka fondu pre umenie. b) Podpora tradičnej ľudovej kultúry, ktorá je tiež už súčasťou podporovaných aktivít fondu a jednou z programov podpory fondu. To je ináč úsmevné, že z hľadiska predloženého zákona predkladateľ zjavne nemá prehľad o tom, aké programy fond vlastne má. A potom po c) to bolo: Osem členov rady fondu vymenúva a odvoláva minister kultúry, pričom jeden člen by mal byť menovaný na návrh starostov miest a obcí. V tomto prípade nám ale nie je jasné, kto bude toho člena menovať. Únia miest alebo ZMOS, či vybraní starostovia za SNS, napríklad starosta z Očovej? Ako môže byť aj to, ale nevieme to presne. Podľa pôvodného pozmeňovacieho návrhu má minister kultúry menovať všetkých osem členov bez návrhov, zatiaľ čo zvyšných päť členov mali menovať na návrh profesijných združení aktívnych v oblasti umenia. Tieto úpravy sú v podstate kozmetické a neprinášajú zásadné zmeny do pôvodného pozmeňovacieho návrhu, ktorý predložil poslanec Michelko. Navrhované zmeny zrušia stávajúcu rovnováhu a pridelia neadekvátne veľké právomoci iba rade fondu. Týmto krokom dôjde k zrúteniu systému, ktorý bol doteraz považovaný za príklad transparentnosti a odbornosti, ako je to napríklad pri nórskom fonde pre umenie, či iných podobných inštitúciách. Fond a jeho činnosť budú týmito zmenami naozaj seriózne narušené a ako som už skôr spomínala, zmena tohto rozsahu zaručene povedie ku kolapsu stávajúceho systému. Rada fondu by mala nahradiť prácu, ktorú doteraz zastávali odborné komisie, v súčasnosti je to okolo 300 ľudí rozdelených do 70 komisií, ktorí spoločne vyhodnocovali približne 5-tisíc žiadostí ročne. Je nemožné očakávať, aby tá trinásťčlenná rada mala dostatok časových a technických kapacít, nehovoriac o potrebnej hĺbke odborných znalostí v jednotlivých oblastiach, aby vôbec zvládla tieto úlohy. Musíme sa zamyslieť nad radou úprav vrátane prípravy nových schém minimálnej štátnej pomoci – tu pán Michelko nám hovorí niečo o predrokovaných veciach, čo bude možno do mesiaca, ale 1. júna sa už tak trošku akože blíži, ktoré si vyžadujú dlhé mesiace na schválenie –, ako aj nad úpravou interných predpisov, zahŕňajúce zásady, kritériá hodnotenia, smernice na zabránenie konfliktu záujmov, pravidlá poskytovania finančných prostriedkov, štatút fondu, organizačný poriadok, rokovací poriadok rady a smernice týkajúce sa finančnej kontroly a podnikov v ťažkostiach. Okrem toho je potrebné prispôsobiť interné procesy a nastavenia v registračnom systéme fondu, pretože rozhodnutia riaditeľa a súvisiace procesy prebiehajú priamo v tomto systéme. Táto verzia skrátka paralyzuje celú kultúrnu scénu, inštitúcie i umelcov, ktoré mali byť podporované, a bude nás to stáť veľa peňazí. Nikto to nechcel a ešte to bude aj drahé a ešte nás to aj sparalyzuje. Fantastické! Teraz sme dostali nielen pozmeňujúci, ale i doplňujúci návrh týkajúci sa takej dôležitej inštitúcie. Ak tvrdíte, že vás zaujíma kultúra, naozaj toto chcete robiť? Obidva návrhy neriešia absolútne nič a v konečnom dôsledku budú znamenať len nárast finančných prostriedkov na administráciu rady a ochromenie fondu, ako tu spomínali kolegyne, kolegovia a ako to spomínam aj ja. Naozaj táto hra, že veď vyskúšame a uvidíme, je fakt perfídna a pán poslanec Jarjabek, ktorý je tu najdlhšie funkčný poslanec, by si to mal uvedomiť. Vonku je aj reálny svet, reálne tam ľudia robia projekty, sú za ne zodpovední, sú aj zodpovední za chod svojich inštitúcií či subjektov. A hovoriť si tu, že len sa tu tak pohráme a uvidíme, je naozaj nevkusné. Ak zahlasujete, poslankyne a poslanci, za tento návrh, naozaj vám hovorím z úprimného srdca, že sa podieľate na ničení niečoho, čo vy, poslankyne a poslanci SMER-u a HLAS-u, ste vytvorili pred desiatimi rokmi a čo dokonca odborná obec uznala a čo skutočne prispelo k rozvoju regiónov a kultúry. Poprosím vás, nehlasujte za tento návrh. Ďakujem. (Potlesk.)